Fostul primar din Săcele, Vasile Laţa, a fost trimis în judecată de procurorii anticorupţie într-un al treilea dosar, în care este acuzat că ar fi favorizat interesele financiare ale unei societăţi comerciale din Braşov într-un contract privind repararea unor drumuri.

Procurorii din cadrul Direcţiei Naţionale Anticorupţie – Serviciul Teritorial Braşov au dispus trimiterea în judecată a inculpatului Vasile Laţa, fost primar al municipiului Săcele, judeţul Braşov, pentru abuz în serviciu contra intereselor publice, cu consecinţe deosebit de grave, dacă funcţionarul public a obţinut pentru sine sau pentru altul un avantaj patrimonial sau nepatrimonial, în formă continuată.

Potrivit rechizitoriului DNA, în lunile mai şi iunie 2008, inculpatul Vasile Laţa, în calitate de primar al municipiului Săcele, în scopul de a favoriza interesele financiare ale unei societăţi comerciale din Braşov, cu ocazia redactării contractului de lucrări având ca obiect lucrările de reparare a unor drumuri din municipiul Săcele, a inserat în cuprinsul contractului prevederi contrare legislației relevante în domeniu.

De asemenea, cu prilejul executării acestui contract, nu a luat măsuri de supraveghere a lucrărilor şi de recepţie a acestora şi a acceptat decontarea de două ori a unor cheltuieli şi a unor lucrări neexecutate.

Prin aceste nereguli, inculpatul a creat în dauna Primăriei municipiului Săcele un prejudiciu în valoare totală de 233.330,51 lei. Până la finalizarea cercetărilor, Primăria Săcele nu s-a constituit parte civilă în procesul penal. În vederea recuperării prejudiciului, procurorii au instituit sechestru asigurător asupra a patru terenuri şi a unui autoturism aparţinând inculpatul Vasile Laţa.

Dosarul a fost înaintat Judecătoriei Braşov, care într-o primă fază a decis că Lața este nevinovat, pentru că „faptei îi lipseşte unul din elementele constitutive ale infracţiunii de corupție”. În urma contestațiilor făcute de ambele părți, Curtea de Apel Brașov a decis să retrimită spre rejudecare dosarul.

Procesul și-a reluat cursul de la zero, iar vineri magistrații Curții de Apel Brașov au decis: „Respinge ca nefondate, apelurile declarate de Parchetul de pe lângă Înalta Curte de Casaţie şi Justiţie – Direcţia Naţională Anticorupţie – Serviciul Teritorial Braşov şi partea civilă Primăria Municipiului Săcele împotriva sentinţei penale nr.658/26.03.2014 pronunţată în dosarul nr. 20764/197/2012 al Judecătoriei Braşov, pe care o menţine.